'Renosterstroper'-broers hoor oor borgtog | Maroela Media
Dawie en Janneman Groenewald, wat in 2014 in Amerika aangekla is ná hul renosterjagtogte aan Amerikaanse jagters verkoop het, word van geldwassery en bedrog aangekla.
Brig. Vishnu Naidoo het aan Maroela Media bevestig Dawie is op borgtog van R50 000 vrygelaat en Janneman op borgtog van R10 000.
"Daar is geen borgvoorwaardes gestel nie. Ons het wel Janneman se paspoort afgeneem. Dawie se paspoort is al op 'n vorige geleentheid afgeneem," het Naidoo gesê. Die saak is tot 14 Augustus uitgestel om die uitleweringsondersoek af te handel. Die broers kan daarna moontlik aan die VSA uitgelewer word.
Maroela Media het vroeër berig Dawie en Janneman het glo tussen 2005 en 2010 jagters by Amerikaanse jagkonferensies en wapenskoue gewerf. Janneman het in dié tyd in Alabama in Amerika gewoon. Hulle het glo aan die jagters gesê dat die renosters doodgemaak moet word, aangesien dit "probleem-renosters" was. Daar is ook aan die jagters gesê dat hulle om regsredes nie die horings mag hou nie, waarna die broers dit glo op die swartmark verkoop het.
Dit het aan die lig gekom dat Dawie voorheen beboet is nadat hy onwettiglik 'n luiperdkarkas ingevoer het. Volgens 'n verklaring op die Amerikaanse departement van justisie se webwerf is Groenewald in April 2010 met $30 000 (destyds sowat R220 000) beboet. Hy het agt dae agter tralies deurgebring en was vir twee en 'n half maande onder huisarres.
Daar word na 11 onwettige jagtogte verwys in die stukke wat by die Amerikaanse federale hof ingedien is, insluitend een waar 'n renoster doodgeskiet moes word nadat hy herhaaldelik gewond is met 'n boog, en ook 'n ander jagtog waar Dawie 'n kettingsaag gebruik het om die horing van 'n verdoofde renoster te verwyder nadat hy met 'n verdowingsgeweer gejag is.
Dawie en sy vrou, Sariette, is in September 2010 saam met nog nege mense in Suid-Afrika in hegtenis geneem in verband met renosterstropery. Dawie is op borgtog van R1 miljoen vrygelaat en sy vrou op borgtog van R100 000. Hulle het verlede week weer in die hof verskyn in verband met dié saak en dit is vir die soveelste keer uitgestel.
Jis dit maak my kwaad !!!!!!!!!!!!!!!!
Hulle altwee moet verdoof word en hul horings afgesny word – kyk hoe lewe hulle voort en Mev. Swanepoel? Rêrig? Moet jou kinders toekyk watse gewetenlose mens jy is!?
Wat het van daai Kruger park veearts se saak geword. Was hy nie ook betrokke by die saak nie. Maroela media , ons wil graag weet hoekom Douw Grobler so vry rond paradeer.
GEEN BORG !!!!
n Donkie stand nie sy pool twee maal teen dieselfde klippe nie, maar.domonnoseles doen dit keer op keer op keer.